**RELACION SHPJEGUES**

**PËR**

**PROJEKTLIGJIN “PËR TË HUAJT”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji rregullon regjimin e hyrjes, të qëndrimit, të punësimit dhe të daljes së të huajve në/nga Republika e Shqipërisë.

Projektligji ka si qëllim përmirësimin e vazhdueshëm të kuadrit legjislativ të migracionit, duke përafruar më tej legjislacionin për migracionin, me direktivat përkatëse të Bashkimit Evropian, të evidentuara gjatë procesit *Screening* për Kapitullin 24 “Drejtësia, Liria dhe Siguria”.

Projektligji garanton pajtueshmërinë e dispozitave të tij me të drejtat dhe liritë e parashikuara në Kushtetutë dhe instrumentet ndërkombëtarë të ratifikuar, në mënyrë të veçantë për tu siguruar që dispozitat e tij të jenë në përputhje me parimin e interesit më të mirë të fëmijës, parimin e të drejtës për jetë familjare, parimin e moskthimit, parimin e procedurave të drejta dhe transparente;

Projektligji “Për të huajt” synon përmirësimin e fushës së të drejtave të të huajve, në drejtim të mbrojtjes së migrantëve dhe anëtarëve të tyre të familjes, refugjatëve, azilkërkuesve.

Projektligji garanton akses në programe dhe shërbime integrimi për të huajt, mundësinë e ofrimit më të mirë të informacionit, procedurave të lehtësuara për tu pajisur me leje qëndrimi, si dhe forcimin institucional të ofrimit të shërbimeve për migrantët.

Ky projektligj ka si qëllim përmirësimin e mekanizmave të nevojshëm për lëshimin e vizave elektronike online, duke synuar zgjidhjen e problematikave të ndeshura gjatë zbatimit të tij, lidhur me pamundësinë për të mbuluar shumë vende me misione diplomatike apo poste konsullore.

Projektligji në dispozitat e tij plotëson një nga mangësitë e legjislacionit të mëparshëm për të huajt, duke integruar pajisjen me leje unike, e cila garanton një procedurë të vetme të aplikimit për të huajt, që kanë për qëllim të punojnë dhe qëndrojnë në territorin e Republikës së Shqipërisë.

Gjithashtu, projektligji synon përmirësimin e dispozitave të lidhura me çështjen e punësimit të shtetasve të huaj në Republikën e Shqipërisë, duke qartësuar afatet kohore dhe procedurat për t’u pajisur me leje unike, si dhe duke reduktuar pengesat e panevojshme për punësimin e shtetasve të huaj në territorin e Republikës së Shqipërisë.

Projektligji nëpërmjet dispozitave të tij, përcakton mundësinë për tu pajisur me leje qëndrimi edhe për kategoritë e të huajve të cilët kanë hasur vështirësi në të shkuarën, si pensionistët e huaj apo personat pa shtetësi.

Projektligji synon pajtueshmërinë e dispozitave të tij, me objektivat e shtetit shqiptar për të lehtësuar hyrjen dhe qëndrimin e investitorëve.

Projektligji në një linjë me paktin e ri të migracionit dhe azilit të Bashkimit Evropian, si dhe në vijim të rekomandimeve dhe mangësive të hasura në ligjin e mëparshëm, përmirëson dispozitat ligjore në lidhje me ripranimet, si një detyrim ndërkombëtar i Republikës së Shqipërisë, që të ripranojë të huajt e kthyer nga shteti, me të cilin ka një marrëveshje ndërkombëtare, sipas detyrimeve të përcaktuara në marrëveshje.

Projektligji synon përmirësimin e menaxhimit të migracionit të parregullt, duke integruar për herë të parë në legjislacionin për të huajt dispozita lidhur me fluturimet e përbashkëta, të cilat shërbejnë për transportin e shtetasve të vendeve të treta nga një transportues ajror i zgjedhur për këtë qëllim, si dhe në lidhje me operacionet e kthimit dhe kthimet e përbashkëta në rrugë ajrore.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është parashikuar në Programin e Përgjithshëm Analitik të Projektakteve për vitin 2020, për Ministrinë e Brendshme, miratuar me vendimin nr. 150, datë 19.2.2020 “Për disa ndryshime në vendimin nr. 837, datë 24.12.2019, të Këshillit të Ministrave, “Për miratimin e Programit të Përgjithshëm Analitik të Projektakteve që do të paraqiten për shqyrtim në Këshillin e Ministrave gjatë vitit 2020”

Ky projektakt është në përputhje me parashikimet e vendimit të Këshillit të Ministrave nr. 400, datë 19.6.2019, “Për miratimin e Strategjisë Kombëtare për Migracionin dhe të Planit të Veprimit 2019–2022” dhe është parashikuar në Planin Kombëtar të Integrimit Evropian, 2020-2022 (Kapitulli 24).

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Hartimi i një ligji të ri “Për të huajt” erdhi si nevojë e përmirësimit të vazhdueshëm të kuadrit të politikave migratore në vend, duke përafruar me tej legjislacionin për migracionin me *acquis* të BE-së dhe konventat ndërkombëtare në kuadër të procesit të integrimit në BE, si dhe miratimi paralelisht i normave ndërkombëtare në këtë fushë.

Hartimi i projektligjit “Për të huajt”, vjen gjithashtu si nevojë dhe detyrim i rishikimit të rregullt të ndikimit të akteve ligjore, në mirëqeverisjen e migracionit.

Projektligji adreson edhe rekomandimet e organizatave ndërkombëtare, aktorëve të shoqërisë civile dhe institucioneve të pavarura, pajtueshmërinë e dispozitave të LpH me të drejtat dhe liritë e parashikuara në Kushtetutë dhe instrumentet ndërkombëtarë të ratifikuar.

Paralelisht me detyrimet e të huajve, ligji aktual për të huajt duhet të përcaktonte më qartë detyrimin e autoriteteve përgjegjëse, që gjatë vendimmarrjes në lidhje me të huajt, të zbatojnë dispozitat në përputhje me të drejtat dhe liritë themelore të parashikuara nga Kushtetuta dhe Konventat ndërkombëtare të ratifikuara. Në këtë drejtim ky projektligj garanton dispozita të veçanta lidhur me të drejtat e të huajve në RSH.

Projektligji synon përmirësimin e mekanizmave të nevojshëm për lëshimin e vizave elektronike online, duke synuar zgjidhjen e problematikave të ndeshura gjatë zbatimit të tij, lidhur me pamundësinë për të mbuluar shumë vende me misione diplomatike apo poste konsullore.

Hendeku kryesor i identifikuar në ligjin aktual për të huajt është fakti se nuk parashikon lëshimin e një “leje të vetme”, në përputhje me Direktivën 2011/98/BE e Parlamentit Evropian dhe e Këshillit, datë 13 dhjetor 2011, "Për procedurën e vetme të aplikimit për një leje të vetme për shtetasit e vendeve të treta për të punuar dhe qëndruar në territorin e një shteti anëtar dhe për një grup të përbashkët të drejtash për punëtorët e vendeve të treta që qëndrojnë në mënyrë të ligjshme në një shtet anëtar". Për këtë qëllim është punuar specifikisht me nenet e projektligjit të cilat rregullojnë pjesën e tregut të punës dhe lëshimin e lejeve të qëndrimit, me qëllim integrimin e lejes unike, si një nga objektivat kryesorë të punës. Kjo leje do te sjellë ndryshime thelbësore duke garantuar një procedurë të vetme aplikimi, për një leje të vetme, për të huajt që synojnë të punojnë dhe qëndrojnë në territorin e Republikës së Shqipërisë (RSH).

Hartimi i projektligjit “Për të huajt”, ka për qëllim përmirësimin dhe lehtësimin e kritereve për marrjen e miratimit për punësim dhe procedurave të pajisjes me vizë.

Sa i përket Direktivës së Këshillit (BE) 2016/801 të Parlamentit Evropian dhe Këshillit të 11 majit 2016 për kushtet e hyrjes dhe qëndrimit të shtetasve të vendeve të treta për qëllime të kërkimit shkencor, studimit, trajnimit, shërbimit vullnetar, skemave të shkëmbimit të nxënësve ose projekte arsimore dhe *au pairing*, mungonte një përkufizim në ligjin për të huajt në lidhje me kuptimin e kategorive "student", "shkëmbim i nxënësve", "trajnim" për sa i përket *acquis*, si dhe nuk parashikohet asnjë dispozitë në lidhje me kategorinë *au pairing.*

Në këtë drejtim dispozitat e këtij projektligji përafrojnë me tej legjislacionin shqiptar me Direktivën e KE 2016/801, duke përkufizuar kategoritë e mësipërme dhe duke garantuar për të huajt, të moshës 18-30 vjeç mundësinë për tu pajisur me leje qëndrimi për au pairs, qëndrim që do ti hapë rrugën për të njohur kulturën e vendit tonë dhe mundësinë e integrimit në Republikën e Shqipërisë.

Gjithashtu ky projektligj garanton për kërkuesit shkencorë dhe studentët mundësinë për tu pajisur me leje qëndrimi “Për kërkimin e punës ose sipërmarrjen për kërkuesit shkencorë dhe studentët”. Kjo leje qendrimi u lejon këtyre kategorive që të qëndrojnë të paktën 9 muaj pasi të mbarojnë studimet ose kërkimet e tyre, për të kërkuar punë ose për të krijuar një biznes.

Projektligji nëpërmjet dispozitave të tij, përcakton mundësinë për tu pajisur me leje qëndrimi edhe për kategoritë e të huajve të cilët kanë hasur vështirësi në të shkuarën për të qëndruar në Republikën e Shqipërisë, si më poshtë vijon:

* Leje qëndrimit për personat pa shtetësi, duke garantuar një qëndrim të ligjshëm për këtë kategori;
* Leje qëndrimi për pensionistë, leje e cila do të mbulojë një hendek të ligjit aktual për të huajt, duke u siguruar shtetasve të huaj që janë në pension në vendin e tyre, mundësinë për të aplikuar për një leje qëndrimi për pensionistë, pranë autoritetit përgjëgjës për kufirin dhe migracionin në Republikën e Shqipërisë, nëse preferojnë vendin tonë si një destinacion për të jetuar;
* Leje qëndrimi për punonjës lëvizës, të cilët janë shtetasit e huaj që punonjnë në vende të ndryshme, jo në një zyrë apo seli të institucionit, dhe puna e tyre kryesisht është puna lëvizëse ku mjet kryesor pune kanë mjetet e teknologjisë së informacionit;
* Leje qëndrimi e përkohshme për përdorim të pasurisë së paluajtshme në pronësi në Republikën e Shqipërisë, procedurat dhe kriteret e së cilës përcaktohen me Vendim të Këshillit të Ministrave.

Projektligji, ka në fokus edhe zhvillimet e fundit lidhur me miratimin e një pakti të ri të migracionit dhe azilit të Bashkimit Evropian, ku menaxhimi i migracionit të parregullt është një nga çështjet më të ndjeshme, veçanërisht politikat e kthimeve. Në këtë drejtim projektligji synon përmirësimin e menaxhimit të migracionit të parregullt, duke integruar për herë të parë në legjislacionin për të huajt dispozita lidhur me fluturimet e përbashkëta, të cilat shërbejnë për transportin e shtetasve të vendeve të treta nga një transportues ajror i zgjedhur për këtë qëllim, si dhe në lidhje me operacionet e kthimit dhe kthimet e përbashkëta në rrugë ajrore.

Projektligji në vijim të rekomandimeve dhe mangësive të hasura në ligjin e mëparshëm, përmirëson dispozitat ligjore në lidhje me ripranimet, si një detyrim ndërkombëtar i Republikës së Shqipërisë që të ripranojë të huajt e kthyer nga shteti, me të cilin ka një marrëveshje ndërkombëtare, sipas detyrimeve të përcaktuara në marrëveshje.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji “Për të huajt” është hartuar në mbështetje të neneve 78 e 83, pika 1, të Kushtetutës së Republikës së Shqipërisë.

Projektligjit “Për të huajt”, vjen si detyrim i parashikimeve të përcaktuara në vendimin e Këshillit të Ministrave nr. 400, datë 19.6.2019, “Për miratimin e Strategjisë Kombëtare për Migracionin dhe të Planit të Veprimit 2019-2022”.

Projektligji “Për të huajt” është një projektakt i planifikuar për t’u dërguar për shqyrtim dhe miratim në Këshillin e Ministrave, në katërmujorin e tretë, sipas Programit të Përgjithshëm Analitik të Projektakteve të vitit 2020, për Ministrinë e Brendshme, të miratuar me vendimin nr. 837, datë 24.12.2019, të Këshillit të Ministrave “Për miratimin e Programit të Përgjithshëm Analitik të Projektakteve që do të paraqiten për shqyrtim në Këshillin e Ministrave gjatë vitit 2020” dhe ndryshuar me vendimin nr. 150, datë 19.2.2020.

Gjithashtu ky projektligj është parashikuar si masë ligjore për Kapitullin 24 “Drejtësia, Liria dhe Siguria”, për t’u miratuar në zbatim të Planit Kombëtar të Integrimit Evropian (2020-2022), në tremujorin e katërt të këtij viti.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Në kuadër të vijimit të procesit të përafrimit të legjislacionit të të huajve me *acquis* të BE-së, projektligji synon përafrim të pjesshëm me legjislacionin e Bashkimit Evropian, konkretisht me:

Direktivën 2011/98 / BE e Parlamentit Evropian dhe e Këshillit e 13 Dhjetorit 2011 mbi një procedurë të vetme të aplikimit për një leje të vetme për shtetasit e vendeve të treta për të qëndruar dhe punuar në territorin e një Shteti Anëtar dhe për një grup të përbashkët të të drejtave për punëtorët e vendeve të treta që banojnë legalisht në një Shtet Anëtar.

Direktivën (BE) 2016/801 e Parlamentit Evropian dhe e Këshillit e 11 maj 2016 mbi kushtet e hyrjes dhe qëndrimit të shtetasve të vendeve të treta për qëllime kërkimi, studimesh, trajnimesh, shërbimi vullnetar, skemave të shkëmbimit të nxënësve ose projekteve arsimore dhe au pairs.

Direktivën 2014/36 / BE e Parlamentit Evropian dhe e Këshillit e datës 26 Shkurt 2014 mbi kushtet e hyrjes dhe qëndrimit të shtetasve të vendeve të treta me qëllim të punësimit si punëtorë sezonalë.

Direktiva 2014/66 / BE e Parlamentit Evropian dhe e Këshillit e datës 15 maj 2014 mbi kushtet e hyrjes dhe qëndrimit të shtetasve të vendeve të treta në kuadrin e një transferimi brenda korporatës.

Direktivën 2009/52/KE të Parlamentit Europian dhe të Këshillit, datë 18 qershor 2008 “Mbi parashikimin e standardeve minimale të sanksioneve dhe masave ndaj punëdhënësve për punonjësit nga vendet e treta me qëndrim të paligjshëm”. Numri CELEX 32009L0052, Fletorja Zyrtare e Bashkimit Europian, Seria L, Nr. 168, datë 30.6.2009, faqe 24– 32.

Direktivën e Këshillit 2009/50/KE, datë 25 maj 2009 “Mbi kushtet e hyrjes dhe qëndrimit të shtetasve të vendeve të treta me qëllim pune tepër të kualifikuar”. Numri CELEX 32009L0050, Fletorja Zyrtare e Bashkimit Europian, Seria L, Nr. 155, datë 18.6.2009, faqe: 17–29.

Direktivën 2008/115/KE të Parlamentit Europian dhe të Këshillit, datë 16 dhjetor 2008 “Mbi standardet dhe procedurat e përbashkëta në vendet e anëtare për kthimin shtetasve të vendeve të treta me qëndrim të parregullt”. Numri CELEX 32008L0115, Fletorja Zyrtare e Bashkimit Europian, Seria L, nr. 348, datë 24.12.2008, faqe 98–107.

Direktivën e Këshillit 2004/82/KE, datë 29 prill 2004 “Për detyrimin e transportuesve për të komunikuar të dhënat për pasagjerët”. Numri CELEX 32004L0082, Fletorja Zyrtare e Bashkimit Europian, Seria L, Nr. 261, datë 6.8.2004, faqe 24–27.

Direktivën e Këshillit 2004/81/KE, datë 29 prill 2004 “Mbi lejet e qëndrimit të lëshuara shtetasve të vendeve të treta që janë viktima të trafikimit të qenieve njerëzore ose që kanë qenë subjekt i një veprimi për lehtësimin e imigracionit të paligjshëm, të cilët bashkëpunojnë me autoritetet kompetente”.

Direktivën e Këshillit 2003/109/KE, datë 25 nëntor 2003 në lidhje me statusin shtetasve të vendeve të treta që janë rezidentë afatgjatë. Numri CELEX 32003L0109, Fletorja Zyrtare e Bashkimit Europian, Seria L, Nr. 16, datë 23.1.2004, faqe 44–53.

Direktivën e Këshillit 2003/86/KE, datë 22 shtator 2003 “Mbi të drejtën e bashkimit familjar”. Numri CELEX 32003L0086, Fletorja Zyrtare e Bashkimit Europian, Seria L, Nr. 251, datë 3.10.2003, faqe 12–18.

Direktivën 2008/115 / KE e Parlamentit Evropian dhe e Këshillit e 16 Dhjetorit 2008 mbi standardet dhe procedurat e përbashkëta në Shtetet Anëtare për kthimin e shtetasve të vendeve të treta që qëndrojnë ilegalisht.

Direktivën e Këshillit 2003/110/KE, datë 25 nëntor 2003, "Për ndihmën në rastet e transitit për qëllim largimin në rrugë ajrore", Numri CELEX 32003L0110.

Direktivën e Këshillit 2000/78/KE, datë 27 nëntor 2000 që vendos një kuadër të përgjithshëm për trajtimin e barabartë në punësim dhe profesion. Numri CELEX 32000L0078, Fletorja Zyrtare e Bashkimit Europian, Seria L, Nr. 303, datë 2.12.2000, faqe 16–22.

Direktivën 96/71/KE të Parlamentit Europian dhe të Këshillit, datë 16 dhjetori 1996 në lidhje me transferimin e punëtorëve në kuadër të ofrimit të shërbimeve. Numri CELEX 31996L0071, Fletorja Zyrtare e Bashkimit Europian, Seria L, Nr. 18, datë 21.1.1997, faqe 1–6.

Pikën 1, të nenit 24, të Direktivës 2004/38/KE të Parlamentit Evropian dhe Këshillit e datës 29 prill 2004 “Mbi të drejtën e qytetarëve të Bashkimit dhe anëtarëve të familjes së tyre për të lëvizur dhe për të qëndruar lirshëm brenda territorit të Shteteve Anëtare”.

Rregulloren e Parlamentit Europian dhe të Këshillit nr. 810/2009 datë 13 qershor 2009 “Mbi ngritjen e Kodit të Komunitetit mbi vizat”, Numri CELEX 32009R0810, Fletorja Zyrtare e Bashkimit Europian, Seria L Nr. 243, datë, 15.9.2009, faqe 1–58.

Vendimin Kuadër të Këshillit, 2002/946/DÇB, datë 28 nëntor 2002 “Për forcimin e kuadrit penal me qëllim forcimin e ndalimit të hyrjeve të paautorizuara, transitit dhe qëndrimit”. Numri CELEX 32002F0946, Fletorja Zyrtare e Bashkimit Europian, Seria L, Nr. 328, datë 5.12.2002.

Vendimin e Këshillit, datë 29 prill 2004, "Për organizimin e fluturimeve të përbashkëta për largimin nga territori i dy ose më shumë shteteve anëtare të shtetasve të vendeve të treta që janë objekt i urdhrave individualë të largimit", Numri CELEX 32004D0573.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

KREU I i projektligjit parashikon dispozitat e përgjithshme.

KREU II përcakton dispozita lidhur me hyrjen dhe daljen e të huajve në RSH.

SEKSIONI I i këtij kreu përcakton kushte të përgjithshme dhe SEKSIONI II dokumentat e udhëtimit.

KREU III parashikon dispozitat lidhur me vizat.

SEKSIONI I: llojet e vizave.

SEKSIONI II: lëshimi i vizave.

KREU IV parashikon dispozitat lidhur me qëndrimin në RSH.

SEKSIONI I Rregulla të Përgjithshme.

SEKSIONI II parashikon dispozitat lidhur me lejen e përkohëshme të qëndrimit,

ku përcaktohen dhe kritere për lëshimin e lejeve të përkohshme të qëndrimit.

SEKSIONI III Leja e qëndrimit për motive të bashkimit familjar.

SEKSIONI IV. Lejet e qëndrimit për motive arsimi, trajnimi dhe kërkimi shkencor.

SEKSIONI V përcakton dispozita lidhur me Lejen unike, si dhe parime të përgjithshme për punësimin e të huajve në Republikën e Shqipërisë.

SEKSIONI VI punësimi i të huajve dhe përfshirja e Agjencisë Kombëtare të Punësimit dhe Aftësive.

SEKSIONI VII Leje qëndrimi për motive të tjera.

SEKSIONI VIII Leja e përhershme e qëndrimit.

SEKSIONI IX Integrimi i të huajve në jetën ekonomike, kulturore dhe shoqërore.

KREU V përcakton kushte të përgjithshme për largimin e të huajve.

SEKSIONI I Largimi i të Huajit.

SEKSIONI II Dëbimi i të huajit.

SEKSIONI III Dëbimi i të huajit si person i padëshiruar.

SEKSIONI IV Masat e përkohshme.

SEKSIONI V Ndalimi në qendër të mbyllur.

SEKSIONI VI Tranzitit ajror dhe operacionet e kthimit në rrugë ajrore.

KREU VI Përdorimi i uniformës dhe automjeteve ushtarake.

KREU VII Mbikqyrja dhe kontrolli i të huajve.

KREU VIII Përpunimi i të dhënave personale.

KREU IX Sanksionet.

KREU X dispozita kalimtare dhe të fundit.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Me zbatimin e këtij ligji ngarkohen Ministria për Evropën dhe Punët e Jashtme, Ministria e Financave dhe Ekonomisë dhe Ministria e Brendshme.

1. **PERSONAT DHE INSTITUCIONET QË KANË KONTRIBUUAR NË HARTIMIN E PROJEKTAKTIT**

Projektligji është iniciativë e Ministrisë së Brendshme në bashkëpropozim me Ministrinë për Evropën dhe Punët e Jashtme dhe Ministrinë e Financave dhe Ekonomisë.

Ky projektakt është hartuar nga Grupi ndërinstitucional i punës i ngritur në zbatim të urdhrit të Kryeministrit, nr.67, datë 20.5.2020 “Për ngritjen e grupit ndërinstitucional të punës për hartimin e projektligjit “Për të Huajt” dhe nga Grupi i Punës i ngritur në Ministrinë e Brendshme me urdhër të Ministrit të Brendshëm, nr. 301 datë 10.9.2020.

GNP ka zhvilluar disa takime gjatë procesit të hartimit të këtij projektligji.

Takimi i parë i GNP-së është zhvilluar më datë 17 Korrik 2020 në ambientet e MB. Gjatë këtij takimi, u kërkua që anëtarët të punojnë në lidhje me identifikimin e akteve të *acquis* evropiane të cilat prekin ligjin për të huajt, duke u fokusuar në analizat përkatëse të procesit *screening*, identifikimin e neneve të aktit që do të pësojnë ndryshim, identifikimin e rekomandimeve të organizatave ndërkombëtare, aktorëve të shoqërisë civile dhe institucioneve të pavarura, si dhe materiale të tjera të vlefshme për procesin e punës të GNP-së.

Në vijim të procesit të hartimit të këtij projektligji, në datat 7, 8, 9, 12, 19 dhe 26 Tetor dhe 18 Nëntor, në ambientet e Ministrisë së Brendshme janë zhvilluar disa takime me përfaqësuesit e GNP-së, me qëllim finalizimin e një draft projektligji të dakordësuar.

Draft projektligji është finalizuar nga GNP, në ëorkshop-in e datave 24-25 Nëntor.

Në takimet e grupit ndërinstitucional të punës janë ftuar të marrin pjesë ekspertë të shoqërisë civile, organizatave ndërkombëtare dhe përfaqësues të institucioneve të tjera shtetërore, sipas nevojave që lidhen me hartimin e projektligjit “Për të huajt”.

Gjatë procesit të hartimit të projektligjit “Për të huajt”, grupi ndërinstitucional i punës ka kryer konsultime dhe ka marrë mbështetje nga përfaqësues të shoqërisë civile, ekspertë të jashtëm apo përfaqësues të organizatave ndërkombëtare.

Një nga problematikat kryesore të dala gjatë periudhës së hartimit të këtij draft-projektligji ka qenë pengesa që ka sjellë pandemia COVID – 19, në zhvillimin e takimeve të rregullta të punës. Kjo situatë ka detyruar anëtarët e GNP-së të zhvillojnë takime me numër të kufizuar pjesëmarrësish, si dhe anullimin e disa takimeve të planifikuara.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Në këtë pikë mund të nevojiten parashikimet financiare lidhur me:

Rritje kapacitetesh në drejtoritë e kufirit dhe migracionit në lidhje me procedurat e lejes unike.

Parashikime në lidhje me procedurën e miratimit të punësimit online dhe në lidhje me bashkëpunimin ndërinstucional për këtë proces, që mund të kërkojë një sistem të veçantë nga AKSH-i.

Parashikimet në lidhje me shkrirjen e lejeve të punës, fakt i cili mund të sjellë efekte financiare, e cilat duhet të vlerësohen nga MFE, pasi kanë qenë me një taksë të përcaktuar, e cila mund të shtohet te leja unike.

**PROPOZUESI**

**MINISTRI**

**SANDËR LLESHAJ**